จี้แบงก์เลิกค่าต๋งธุรกรรมธนาคารเดียวกัน
ธปท.ระบุแบงก์ไม่มีเหตุผลต้องเก็บค่าธรรมเนียมธุรกรรมภายในธนาคารเดียวกัน พบบางแห่งเก็บแพงเกิน
7 ม.ค. 2556

ธปท.ระบุแบงก์ไม่มีเหตุผลต้องเก็บค่าธรรมเนียมธุรกรรมภายในธนาคารเดียวกัน พบบางแห่งเก็บแพงเกิน
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ธปท.อยู่ระหว่างรวบรวมข้อมูล พร้อมหารือกับธนาคารพาณิชย์เพื่อปรับปรุงการให้บริการระบบชําระเงิน ในส่วนของการเรียกเก็บค่าธรรมเนียมการ ฝาก/โอน เงินภายในธนาคารเดียวกันข้ามเขต ซึ่งปัจจุบันธนาคารบางแห่งยังมีการเรียกเก็บค่าธรรมเนียมในอัตราที่แพง 
"ส่วนตัวมองว่าไม่มีเหตุผลที่แบงก์จะต้องเรียกเก็บค่าธรรมเนียม เพราะเป็นการโอนภายในธนาคารเดียวกัน ไม่น่ามีค่าใช้จ่าย ส่วนกรณีที่ลูกค้าเข้าไปใช้บริการที่เคาน์เตอร์ ก็ไม่เห็นด้วยที่จะต้องเขียนสลิปให้วุ่นวาย ดังนั้น มีหลายอย่างที่ ธปท.เห็นว่าแบงก์น่าจะต้องปรับปรุง" นายเกริกกล่าว 
รายงานข่าวแจ้งว่า ปัจจุบันมีเพียง 2 แบงก์ ที่ไม่เรียกเก็บค่าธรรมเนียมโอนเงินข้ามเขตภายในธนาคารเดียวกัน คือ ธนาคารเกียรตินาคินและธนาคารทิสโก้ ขณะที่ธนาคารส่วนใหญ่ เช่น ธนาคารกรุงเทพ กรุงไทย กรุงศรีอยุธยา กสิกรไทย ทหารไทย ไทยพาณิชย์ จะฟรีเฉพาะครั้งแรกของเดือน ส่วนครั้งต่อไปคิดรายการละ 15 บาท ส่วนธนาคารธนชาต กับธนาคารสแตนดาร์ดชาร์เตอร์ด (ไทย) คิดรายการละ 15 บาท